Радиоголография
Радиоголография – радиодиапазондун электр-магниттик толкундарынын толкун фронтун жазуу, калыбына келтирүү жана өзгөртүү методу. 

Радиоголография методдору оптикалык голография методдорунун эле өзү. О. эле голографиялык процесс голограмманы алуу (каттоо) жана сүрөттөлүштү калыбына келтирүү (реконструкциялоо) этаптарынан турат. Каттоодо радиокабылдагыч жана радиодиапазондун нурлануусуна сезгич үзгүлтүксүз чөйрөлөр пайдаланылат. Үзгүлтүксүз чөйрөлөр катарында суюк кристаллдуу холестер плёнкалары, индий антимонид плёнкалары, люминофорлор алынат. Бул заттардын оптикалык касиеттери (түсү, сынуу көрсөткүчү, караруу тыгыздыгы, жаркыроо күчү ж. б.) температурага көзкаранды. Бул касиеттер радиотолкундарды жуткан учурда пайда болгон жылуулук санынан чектелген жерлерде гана өзгөрөт. Өтө жогорку жыштыктагы талаанын таасиринде жарыктануучу газ-разряддык диоддордон турган матрицалар голограмманы каттайт. Реконструкцияда материалдын бети сүрөткө тартылат, андан кийин алынган оптикалык голограмманын жардамы менен сүрөт калыбына келтирилет. Радиоголография антенналарды моделдөөдө, анын параметрлерин өлчөөдө, алыскы объектилерди изилдөөдө пайдаланылат.

Колдонулган адабияттар
 Мамлекеттик тил жана энциклопедия борбору.  Физика. Энциклопедиялык окуу куралы. 2004 Бишкек.  ISBN 9967-14-010-0
Физика